Document ID: 32003D0403

Id-Deċiżjoni tal-Kunsill
tas-26 ta’ Mejju 2003
li temenda d-deċiżjoni Nru 2003/17/KE dwar l-ekwivalenza ta’ l-ispezzjonijiet fuq il-post li jsiru f’pajjiżi terzi fuq uċuh tar-raba li jipproduċu ż-żrieragħ u dwar l-ekwivalenza taż-żrieragħ prodotti f’pajjiżi terzi.
(Test b’relevanza għaż-ŻEE)
(2003/403/KE)
IL-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea,
Wara li kkunsidraw id-Direttiva tal-Kunsill 66/401/KEE ta’ l-14 ta’ Ġunju 1966 dwar il-marketing taż-żrieragħ tal-pjanti għall-għalf [1], u partikolarment l-Artikolu 16(1) tagħha,
Wara li kkunsidraw id-Direttiva tal-Kunsill 66/402/KEE ta’ l-14 ta’ Ġunju 1966 dwar il-marketing taż-żrieragħ taċ-ċereali [2], u partikolarment l-Artikolu 16(1) tagħha,
Wara li kkunsidraw id-Direttiva tal-Kunsill 2002/57/KE tat-13 ta’ Ġunju 2002 dwar il-marketing taż-żrieragħ tal-pjanti taż-żejt u tal-fibri [3], u partikolarment l-Artikolu 20(1) tagħha,
Wara li kkunsidraw il-proposta tal-Kummissjoni,
billi:
(1) Fid-Deċiżjoni tiegħu Nru 2003/17/KE [4], il-Kunsill iddetermina li l-ispezzjonijiet fuq il-post li jsiru f’ċerti pajjiżi terzi fuq uċuh tar-raba li jipproduċu ż-żrieragħ ta’ ċerti speċi u fuq zrieragħ prodotti f’ċerti pajjiżi terzi jissodisfaw il-kondizzjonijiet stabbiliti fid-Direttivi 66/401/KEE, 66/402/KEE, 2002/57/KE u fid-Direttiva tal-Kunsill 2002/54/KE tat-13 ta’ Ġunju 2002 dwar il-marketing taż-żerriegħa tax-xitla tal-pitravi [5].
(2) Minn dak iż-żmien ġie stabbilit li fil-Lituwanja hemm ukoll regoli dwar il-kontroll taż-żrieragħ għal firxa ta’ speċi ta’ pjanti li jipprevedu li jsiru spezzjonijiet uffiċjali fuq il-post matul il-perjodu tal-produzzjoni taż-żerriegħa.
(3) Dawk ir-regoli jipprevedu fil-prinċipju li ż-żerriegħa tista’ tkun iċċertifikata uffiċjalment u li l-pakketti taż-żerriegħa jingħalqu uffiċjalment skond l-Iskemi ta’ l-OECD għaċ-Ċertifikazzjoni tal-Varjetà taż-Żerriegħa li timxi fil-Kummerċ Internazzjonali. Ir-regoli jipprevedu wkoll it-teħid ta’ kampjuni u testijiet skond il-metodi ta’ l-Assoċjazzjoni Internazzjonali ta’ l-Ittestjar taż-Zrieragħ (ISTA).
(4) Stħarriġ ta’ dawk ir-regoli u l-mod kif inhuma applikati fil-Lituwanja wera li l-ispezzjonijiet fuq il-post ta’ uċuh tar-raba li jipproduċu ż-żrieragħ jissodisfaw il-kondizzjonjiet stabbiliti fid-Direttivi 66/401/KEE, 66/402/KEE and 2002/57/KE. Id-dispożizzjonijiet nazzjonali li jirregolaw iż-żrieragħ maħsuda u kkontrollati fil-Lituwanja jagħtu l-istess assikurazzjonjiet f’dawk li huma karatteristiċi taż-żerriegħa u arranġamenti għall-eżaminazzjoni tagħha, għall-aċċertament ta’ l-identifikazzjoni taż-żerriegħa, għall-immarkar u għall-kontroll bħad-dispożizzjonijiet applikabbli għaż-żerriegħa maħsuda u kkontrollata fi ħdan il-Komunità, sakemm kondizzjonijiet oħra għall-uċuh tar-raba li jipproduċu ż-żrieragħ u ż-żrieragħ prodotti, partikolarment f’dak li hu mmarkar tal-pakketti, ikunu ssodisfati.
(5) il-Lituwanja għandha għalhekk tingħata ekwivalenza fir-rigward ta’ ċerti speċi.
(6) Id-Deċiżjoni 2003/17/KE għandha għalhekk tiġi emendata skond dan.,
ADDOTTAT DIN ID-DEĊIŻJONI:
Artikolu 1
Fl-Anness I tad-Deċiżjoni 2003/17/KE il-punt li ġej jiġi inserit wara l-punt relatat mal-Latvja:
"Il-Lituwanja | Il-Ministeru ta' l-Agrikoltura, Vilnius | 66/401/KEE 66/402/KEE 2002/57/KE" |
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fis-26 ta’ Mejju 2003.

Labels: 18
6